‘Ek is vry’ – Patricia de LillePatricia de Lille (Foto: Catherine Rice/ANA) “Ek is vry, vry van verdrukking,” het Patricia de Lille Woensdag op die trappe by die Wes-Kaapse hooggeregshof gesê ná sy haar bedankingsbrief onderteken het. De Lille het aan verslaggewers gesê sy sal oor die volgende twee weke besin oor haar volgende skuif. Maroela Media het vroeër berig sy het dit as ŉ “wending” beskryf, maar gesê dit is nie die einde van haar loopbaan nie. Sy ontruim haar kantoor om 17:00. Twee raadslede het ook Woensdag bedank en De Lille het gesê nog raadslede sal waarskynlik ook bedank. Sy het ŉ aansoek ingedien om Bowmans-regsfirma se verslae te hersien en tersyde te stel. Een van die verslae, oor korrupsie en wanadministrasie in die Stad Kaapstad, het aanbeveel dat De Lille strafregtelik aangekla moet word. Die tweede verslag het haar egter vrygespreek van enige oortredings. Die verslae is verlede week ter tafel gelê. De Lille het gesê sy het sedert die aanvang van “hierdie heksejag” haar volle samewerking gegee, maar wil hê die “polities gemotiveerde verslae” moet hersien en tersyde gestel word. Sy bevraagteken waarom dieselfde regsfirma, wat dieselfde ondersoek gedoen het oor dieselfde aanklag, in twee verslae tot verskillende gevolgtrekkings gekom het. Sy sal die “bietjie geld wat sy het” spandeer om haar naam in ere te herstel. “Dis belangrik om kennis te neem dat die Bowmans-verslae presies net dit is – verslae. Dit is nie uitsprake nie. Die getuienis waarop Bowmans steun moet in ŉ hof getoets word en slegs ŉ hof kan my skuldig bevind.” Sy bevraagteken ook die integriteit van die regsfirma. “Ek het bewyse wat daarop dui dat Bowmans met politici saamgespan het en belastingbetalers se geld sodoende gemors het. Buiten die R5 miljoen wat hulle hierdie maand betaal is, het die stadsbestuurder ook ŉ bykomende R800 000 goedgekeur.” De Lille het ook as lid van die Demokratiese Alliansie bedank. Sy het die inwoners van Kaapstad bedank vir hul ondersteuning en gesê sy sal binne twee weke ŉ aankondiging maak oor haar planne vir die volgende fase van haar lewe.